Beloning aangebied ná worshond se mishandelingArgieffoto ter illustrasie (Foto: IanZA, Pixabay) ŉ Beloning van R25 000 word aangebied vir enige inligting wat tot die inhegtenisneming en suksesvolle vervolging kan lei van ‘n persoon wat ŉ worshond mishandel het. Die Dierebeskermingsvereniging (DBV) het gesê ŉ besorgde lid van die publiek van Rocklands in Bloemfontein het die organisasie gekontak oor ŉ worshond met erge beserings. “Die vrou het verduidelik dat die hond agter ŉ wit motor aan gesleep is. Die hond het losgekom en het op die sypaadjie beland.” Die vrou wou nie verder betrokke wees nie en het ook nie haar kontakbesonderhede vir die DBV gegee nie. “Die Bloemfontein-DBV het die arme worshond in die straat gaan oplaai. Uit sy beserings kan ons aflei dat iemand hom aan die motor vasgemaak en daarna gesleep het. Dit is ŉ absolute skande om ŉ dier só te hanteer.” Die hond is na ŉ veearts geneem en sy een been en heup was gebreek. Hy het ook erge beserings aan sy lyf en skaafplekke op sy pels gehad. “Weens die erge beserings wat hy opgedoen het, is die besluit geneem om hom uit te sit.” Enigiemand met meer inligting oor die voorval word versoek om Reinet Meyer te kontak by 082 923 2639.